
Vastagrétegű szárítók szemcsemozgás viszonyainak modellezése diszkrét elemek módszerével

A termelők által betakarított termények szárítása elengedhetetlen a későbbi feldolgozás
és tárolhatóság szempontjából. Igen széles körben használt eljárásról van szó, melynek
hátránya hogy energiaigénye nagyon magas, (a fejlett országok energiafelhasználásának 15-
30%-a a szárítási folyamatokból származik.) és sok esetben káros hatással van a környezetre.
A kutatások célja, hogy környezetbarát és kevésbé energiaigényes technológiákat hozzanak
létre.
A szemestermények szárítására számos berendezéstípust alkalmaznak az iparban.
Az általam vizsgált szárító berendezés egy úgynevezett vastagrétegű szárító. Ezekben a
szárítókban a termény szárítása a szárítótérben valósul meg. Egy szárítótér egy vagy több
szárítózónából épül fel, melyeknek azonos szerkezeti kialakítással kell rendelkeznie egy
adott berendezés esetében. Vastagrétegű szárítók esetében az anyagréteg több méter magas
is lehet, ezért a szárítás ideje is több mint más konstrukciók esetében. A vastagrétegű
szárítóberendezések termény tárolására is alkalmasak.
Szárítás közben fontos, hogy a termény minden része ugyan olyan mértékben
száradjon, ugyan olyan sebességgel. Ezért keverésre van szükség, amit függőlegesen rögzített
csigákkal oldanak meg. A munkám témája a szemes terményben forgó csiga körül kialakult
mozgásviszonyok és fellépő erők vizsgálata. A vizsgálatokat a diszkrét elemes modellezési
módszer segítségével végeztem el.
A diszkrét elemes modellek a szemcsés anyagok mechanikai viselkedését az egyes
szemcsét viselkedésének nyomon követésével modellezik. Diszkrét elemes modell
készítésénél a vizsgált szemcsés halmazt idealizált tulajdonságokkal rendelkező szemcsék
halmazaként kezelik. A szemcsék egymásra gyakorolt hatását erők és nyomatékok
segítségével modellezik.
A dolgozatomban bemutatom a vastagrétegű szárítóberendezések működési alapelveit.
A keverő csiga körül kialakuló áramlási viszonyok modellezését végzem el Edem diszkrét
elemes szoftver segítségével. Bemutatom a diszkrét elemes módszer működésének
matematikai alapjait, valamint korábbi Tdk dolgozatok eredményinek felhasználásával
a diszkrételemes modell mikromechanikai paramétereinek egy új meghatározási módját.
A munkám célja az optimális száradáshoz vezető megfelelő anyagkeveredést létrehozó
keverőcsiga geometria, fordulatszám és haladási sebesség meghatározása.



